
Comunicat de Presă
Asociația „Inima lor ca inima ta” lansează proiectul Fit for Cardio pentru reducerea obezității și bolilor cardiovasculare din România

15 noiembrie 2024

Asociația „Inima lor ca inima ta” anunță lansarea Fit for Cardio (F4C), un program de sănătate integrat, dedicat persoanelor care trăiesc cu obezitate și doresc să-și îmbunătățească sănătatea cardiovasculară și calitatea vieții. Proiectul se va desfășura între 15 noiembrie 2024 și 15 iunie 2025 și are ca obiectiv sprijinirea a 50 de persoane din București și județele învecinate, printr-o abordare multidisciplinară menită să reducă riscul cardiovascular prin recalibrarea greutății corporale și promovarea unui stil de viață sănătos. 

Fit for Cardio se distinge printr-o abordare interdisciplinară, implicând specialiști în endocrinologie, diabet, nutriție, medicină internă și psihologie clinică. Acești profesioniști colaborează pentru a oferi participanților un plan de tratament personalizat, incluzând evaluări clinice, recomandări nutriționale, consiliere psihologică și activități fizice. Programul este susținut și de servicii complementare, precum masaje și terapii cu laser pentru remodelarea corporală, având ca scop accelerarea procesului de pierdere în greutate într-un mod sigur și eficient.

Obiectivele programului Fit for Cardio Programul urmărește, printre altele:
· Creșterea gradului de conștientizare a riscurilor asociate obezității, cum ar fi hipertensiunea, diabetul de tip 2 și bolile cardiovasculare.
· Implementarea unor schimbări durabile în stilul de viață pentru reducerea riscului de complicații asociate obezității.
· Reducerea greutății corporale și scăderea incidenței unor afecțiuni ca dislipidemia și hipertensiunea.
· Realizarea de sesiuni de educare și monitorizare periodică a stării de sănătate a participanților pe o perioadă de 6 luni.

Fit for Cardio își propune să sprijine direct 50 de beneficiari unici din București și județele învecinate (Ilfov, Dambovita, Prahova, Giurgiu, Ialomita, Calarasi), cu vârsta de peste 14 ani și un indice de masă corporală (IMC) mai mare sau egal cu 27 kg/m², prin intervenții complexe pentru reducerea greutății și îmbunătățirea stării de sănătate fizică și psihică. 

Structura programului Programul Fit for Cardio include:
· Evaluări medicale și psihologice complete pentru identificarea factorilor de risc;
· Planuri de tratament individualizate, ce includ recomandări nutriționale, suport psihologic și regimuri de activitate fizică;
· Monitorizarea continuă a progresului participanților, cu reevaluări periodice pentru asigurarea unui impact durabil asupra sănătății cardiovasculare și a calității vieții.

Un semnal de alarmă și o soluție multidisciplinară pentru prevenirea bolilor cardiovasculare

La nivel mondial, obezitatea și bolile cardiovasculare sunt în creștere alarmantă, având efecte devastatoare asupra sănătății și calității vieții. Combinația dintre stilul de viață sedentar și alimentația dezechilibrată a dus la o creștere masivă a acestor afecțiuni, iar impactul lor este resimțit din ce în ce mai puternic în toate colțurile lumii. În plus, gestionarea bolilor cardiovasculare implică adesea costuri medicale mari și un efort semnificativ de resurse în sistemele de sănătate publică.

Asociația „Inima lor ca Inima ta” este o organizație non-guvernamentală dedicată îmbunătățirii sănătății cardiovasculare în România, cu un accent pe prevenție și educație. Prin diverse proiecte și inițiative, asociația își propune să contribuie la reducerea incidenței bolilor de inimă și la creșterea calității vieții celor care suferă de aceste afecțiuni.



Pentru mai multe informații despre înscrierea în programul Fit for Cardio, puteti accesa site-ul inimalor.ro, iar actualizările sunt disponibile și pe rețelele sociale ale asociației.

Contact: 

Asociația „Inima lor ca Inima ta”
Persoană de contact: Mariana Giolu
Telefon: 0723390660
Mail: asociatia@inimalor.ro

